**ΕΠΙΜΕΛΗΤΗΡΙΑΚΟΣ ΟΜΙΛΟΣ ΑΝΑΠΤΥΞΗΣ ΕΛΛΗΝΙΚΩΝ ΝΗΣΙΩΝ - Ε.Ο.Α.Ε.Ν.**

**Θ΄ ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΣΥΜΜΕΤΟΧΗ ΣΤΗΝ ΠΡΑΞΗ:**

**«Ενεργητικές πολιτικές και στοχευμένο πρόγραμμα κατάρτισης πιστοποίησης για την προώθηση των ανέργων στην απασχόληση στον τομέα του Food & Beverage Management» (με κωδικό MIS 6016628)**

**Υποβολή αιτήσεων από 24/12/2024 έως 31/01/2025**

**Περιεχόμενα**

[**1.** **Σύνοψη Πρόσκλησης** 3](#_Toc137474594)

[**2.** **Αντικείμενο του Έργου** 3](#_Toc137474595)

[**3.** **Συμβουλευτική, Επαγγελματική Κατάρτιση και Πρακτική Άσκηση** 4](#_Toc137474596)

[**4.** **Πιστοποίηση γνώσεων και δεξιοτήτων ωφελούμενων** 7](#_Toc137474597)

[**5.** **Όροι υλοποίησης** 8](#_Toc137474598)

[**6.** **Κατανομή ωφελούμενων** 10](#_Toc137474599)

[**7.** **Εκπαιδευτικό επίδομα** 10](#_Toc137474600)

[**8.** **Δικαίωμα συμμετοχής στην Πράξη-Κριτήρια επιλογής ωφελούμενων** 11](#_Toc137474601)

[**9.** **Μοριοδότηση κριτηρίων επιλογής** 11](#_Toc137474602)

[**10.** **Διαδικασία επιλογής ωφελούμενων** 12](#_Toc137474603)

[**11.** **Διαδικασία υποβολής ενστάσεων - αντιρρήσεων** 14](#_Toc137474604)

[**12.** **Διαδικασία υποβολής αιτήσεων συμμετοχής** 14](#_Toc137474605)

[**13.** **Δικαιολογητικά συμμετοχής** 15](#_Toc137474606)

[**14.** **Προστασία προσωπικών δεδομένων** 16](#_Toc137474607)

[**15.** **Πληροφορίες ‐ Διευκρινίσεις** 17](#_Toc137474608)

## **Σύνοψη Πρόσκλησης**

Ο **Επιμελητηριακός Όμιλος Ανάπτυξης Ελληνικών Νησιών (Ε.Ο.Α.Ε.Ν.)**, στο πλαίσιο της Πρόσκλησης με Κωδικό ΙΟΝ88, έχει αναλάβει ως δικαιούχος την υλοποίηση της Πράξης με τίτλο **«Ενεργητικές πολιτικές και στοχευμένο πρόγραμμα κατάρτισης - πιστοποίησης για την προώθηση των ανέργων στην απασχόληση στον τομέα του Food & Beverage Management»** με κωδικό MIS 6016628 με βάση την απόφαση ένταξης με αρ. πρωτ. 1600/02.09.2024 στο Πρόγραμμα «Ιόνια Νησιά 2012-2027». Η Πράξη συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο - ΕΚΤ) με τίτλο «Ενεργητικές πολιτικές και στοχευμένα Προγράμματα κατάρτισης για την προώθηση των ανέργων στην απασχόληση σε τομείς της Περιφερειακής εξειδίκευσης (RIS)».

Αντικείμενο της Πράξης αποτελεί η στοχευμένη και ολοκληρωμένη παρέμβαση, επιδιώκοντας την αύξηση των ευκαιριών πρόσβασης των ανέργων στην απασχόληση, περιλαμβανομένων των νέων πτυχιούχων (έως 30 ετών) και των μακροχρόνια ανέργων, με έμφαση σε εκείνους οι οποίοι είναι χαμηλής εξειδίκευσης, στους τομείς Περιφερειακής εξειδίκευσης της Περιφέρειας Ιονίων Νήσων. Εν προκειμένω, η κατάρτιση σχετίζεται με το γνωστικό αντικείμενο του «Food & Beverage Management», το οποίο είναι στο επίκεντρο του τομέα προτεραιότητας της Περιφέρειας Ιονίων Νήσων με βάση την Περιφερειακή Στρατηγική Έξυπνης Εξειδίκευσης, καθώς αφορά άμεσα την αγροδιατροφή & γαστρονομία, ενώ έχει ισχυρότατη σύνδεση με τον θεματικό τουρισμό και τη θαλάσσια οικονομία (τομείς Περιφερειακής εξειδίκευσης της Περιφέρειας Ιονίων Νήσων.

Ωφελούμενοι της Πράξης είναι 600 άνεργοι, συμπεριλαμβανομένων των νέων πτυχιούχων και των μακροχρόνια ανέργων, με έμφαση σε εκείνους οι οποίοι είναι χαμηλής εξειδίκευσης.

Η υλοποίηση της Πράξης θα καλύψει το σύνολο της Περιφέρειας Ιονίων Νήσων σύμφωνα με τον Πίνακα στην Ενότητα 6 «Κατανομή Ωφελούμενων Ανά Περιφερειακή Ενότητα» της παρούσας πρόσκλησης.

## **Αντικείμενο του Έργου**

Το Έργο αφορά στην παροχή υπηρεσιών Συμβουλευτικής, Επαγγελματικής Κατάρτισης και Πιστοποίησης σε 600 ωφελούμενους. Το συγκεκριμένο πρόγραμμα κατάρτισης απευθύνεται σε ανέργους, με έμφαση στους μακροχρόνια άνεργους χαμηλής εξειδίκευσης καθώς και σε άνεργους νέους πτυχιούχους έως 30 ετών. Το πρόγραμμα κατάρτισης «Food & Beverage Management» βασίζεται στην παρακολούθηση 10 θεματικών ενοτήτων με συνολική διάρκεια **θεωρητικής παρακολούθησης 80 ωρών** και **120 ωρών πρακτικής άσκησης**. Η χρονική διάρκεια του προγράμματος κατάρτισης, εξυπηρετεί απολύτως τις ανάγκες σε απαιτούμενο διδακτικό χρόνο, ανά ενότητα θεωρίας.

Η ειδικότητα του F&B Management, αφορά άμεσα την αγροδιατροφή και γαστρονομία ενώ έχει ισχυρότατη σύνδεση με τον θεματικό τουρισμό, επομένως έχει ισχυρή συνάφεια με τον τουρισμό. Η ειδικότητα Food and Beverage Manager υπάγεται μεν στον κλάδο της εστίασης, αλλά, παρουσιάζει υψηλά ποσοστά απορρόφησης από την αγορά εργασίας, διότι αποτελεί το κυρίαρχο και βασικό στέλεχος σε μια επισιτιστική επιχείρηση, καθώς έχει επικοινωνία με το κοινό front of house, ενώ ταυτόχρονα διαθέτει και σημαντικές back office ευθύνες και αρμοδιότητες.

Θα λάβουν χώρα **3 ατομικές συνεδρίες εξατομικευμένης συμβουλευτικής**, για κάθε ωφελούμενο και **θεωρητική κατάρτιση**, η οποία θα συνοδεύεται και από **πρακτική άσκηση** των ωφελούμενων σε επιχειρήσεις του Ιδιωτικού ή Δημόσιου Τομέα, πάντα εντός γεωγραφικής περιοχής της Πράξης, η οποία είναι η Περιφέρεια Ιονίων Νήσων.

Τέλος, μετά την ολοκλήρωση των διαδικασιών κατάρτισης ο κάθε ωφελούμενος θα λάβει μέρος σε **εξετάσεις πιστοποίησης** για να λάβει Πιστοποίηση σύμφωνα με το πρότυπο ISO 17024, το οποίο κατοχυρώνει επαγγελματικά δικαιώματα σε Ευρωπαϊκό και Διεθνές επίπεδο στην ειδικότητα: **«Food and Beverage Management».**

## **Συμβουλευτική, Επαγγελματική Κατάρτιση και Πρακτική Άσκηση**

**3.1. Συμβουλευτική**: Η συμβουλευτική περιλαμβάνει τη συμμετοχή ανέργων σε 3 εξατομικευμένες συνεδρίες συμβουλευτικής. Ο προγραμματισμός των συνεδριών με τους ωφελούμενους θα ακολουθήσει την ακόλουθη μορφή:

1η Συνεδρία: Υποδοχή και Καταγραφή των ωφελούμενων,

2η Συνεδρία: Προσωπικός και Επαγγελματικός Απολογισμός - Προσωπικός και επαγγελματικός Απολογισμός - Διαδικασία προσωπικής και επαγγελματικής ανάπτυξης και παραπομπή σε ενέργειες (κατάρτιση -πιστοποίηση),

3η Συνεδρία: Παρακολούθηση-Ανατροφοδότηση-Εκπόνηση αρχικού/συνοπτικού σχεδίου δράσης και παραπομπή σε ενέργειες (πρακτική άσκηση).

Η εφαρμογή της μεθοδολογίας των συμβουλευτικών παρεμβάσεων και των σχετικών τεχνικών και εργαλείων γίνεται πάντοτε σε συνάρτηση με τις ιδιαίτερες ανάγκες των ωφελούμενων, καθώς και τις ιδιαιτερότητές τους και βασίζεται στις ακόλουθες αρχές:

* Στην ενθάρρυνση της ενεργούς συμμετοχής των ωφελούμενων.
* Στην στοχευμένη και εξατομικευμένη προσέγγιση, καθοδήγηση και υποστήριξη κάθε ωφελούμενου, ανάλογα με τα χαρακτηριστικά και τις ανάγκες του.
* Στο διάγνωση και σεβασμό των ξεχωριστών απαιτήσεων του καθενός κατά την υλοποίηση των συνεδριών.

Το περιεχόμενο των συναντήσεων – συνεδριών αφορά στα ακόλουθα:

* Δημιουργία ατομικού φακέλου του ωφελούμενου ως προς την επαγγελματική εμπειρία, την εκπαίδευση, τις δεξιότητες, τα επιτεύγματα και την εξέλιξη ενός ατόμου στην πορεία του χρόνου.
* Κατανόηση των εννοιών της προσωπικότητας και της μοναδικότητας του κάθε ατόμου.
* Διερεύνηση δεξιοτήτων/ικανοτήτων.
* Ανάλυση του τρόπου λήψης αποφάσεων.
* Ενεργοποίηση του ωφελούμενου για ανάπτυξη διαπροσωπικών και επικοινωνιακών δεξιοτήτων.
* Διάγνωση των εκπαιδευτικών αναγκών των ατόμων βάση των ιδιαίτερων χαρακτηριστικών τους και τον ακριβή προσδιορισμό των προσόντων για την εφαρμογή του σχεδίου δράσης τους.

Οι ενέργειες επαγγελματικής συμβουλευτικής θα υλοποιηθούν εξ αποστάσεως μέσω του πληροφοριακού συστήματος του Έργου.

**3.2 Κατάρτιση:** Το πρόγραμμα θεωρητικής κατάρτισης είναι συνολικής διάρκειας 80 ωρών για τον κάθε ωφελούμενο και θα διεκπεραιωθεί με βάση την εξειδίκευση του αντικείμενου κατάρτισης. Γι’ αυτό θα περιλαμβάνει εκπαιδευτικές ενότητες που αφορούν στη βελτίωση της απασχολησιμότητας και την απόκτηση οριζόντιων δεξιοτήτων.

Κάθε πρόγραμμα κατάρτισης θα υλοποιηθεί με οποιαδήποτε από τις εξής εκπαιδευτικές μεθόδους:

* Είτε με τη μέθοδο της Μικτής Κατάρτισης (blended learning), συνδυάζοντας τη ζωντανή/δια ζώσης διδασκαλία σε αίθουσα με δραστηριότητες σύγχρονης και ασύγχρονης τηλεκπαίδευσης.
* Είτε με τη μέθοδο της τηλεκατάρτισης (σύγχρονη και ασύγχρονη τηλε-εκπαίδευση).
* Είτε με τη μέθοδο της συμβατικής δια ζώσης κατάρτισης στην τάξη.

Για την θεωρητική κατάρτιση λαμβάνονται υπόψη οι εξαιρετικές υγειονομικές συνθήκες που δημιούργησε η πανδημία της COVID-19 και το ισχύον κανονιστικό και θεσμικό πλαίσιο (πχ με Αριθμ. Δ1α/Γ.Π.οικ. 55254) που προβλέπει την υλοποίηση των προγραμμάτων κατάρτισης, προς το σκοπό του περιορισμού της εξάπλωσης του κορονοϊού, με χρήση ασύγχρονης τηλεκατάρτισης σε ποσοστό 90% και χρήση σύγχρονης τηλεκατάρτισης σε ποσοστό 10%. Επιπλέον θα ληφθούν όλα εκείνα τα απαιτούμενα μέτρα για τη διασφάλιση της προσβασιμότητας ατόμων με αναπηρία.

**3.3.Πρακτική Άσκηση:** Μετά την υλοποίηση της θεωρητικής κατάρτισης θα πραγματοποιηθεί τοποθέτηση των ωφελούμενων σε επιχειρήσεις του Ιδιωτικού ή Δημόσιου τομέα για Πρακτική άσκηση διάρκειας 120 ωρών.

Στην πρακτική άσκηση οι ωφελούμενοι θα εφαρμόσουν στην πράξη όλα όσα διδάχθηκαν στο μέρος της θεωρητικής κατάρτισης. Θα αναλάβουν διαφορετικούς ρόλους ανά περίοδο, βάση του καθορισμένου προγράμματος εκπαίδευσης, έτσι ώστε να κερδίσουν εμπειρία πάνω στο σύνολο των εκπαιδευτικών ενοτήτων, αλλά και να αποκτήσουν μια καλύτερη εικόνα των αναγκών του F&B Manager, όταν θα επανέλθουν στην αγορά εργασίας.

Επιπλέον, με την συμμετοχή σε ένα εκτενές πρόγραμμα πρακτικής άσκησης, θα κερδίσουν σημαντική πραγματική εμπειρία πάνω στο αντικείμενο ειδίκευσης τους, ενώ θα έχουν την ευκαιρία και να λύσουν όλες τις πρακτικές απορίες τους, με τη βοήθεια και των εκπαιδευτών τους. Αυτό σημαίνει, ότι με την ολοκλήρωση των προγραμμάτων οι ωφελούμενοι θα είναι εφοδιασμένοι με γνώσεις και θα έχουν αναπτύξει δεξιότητες τις οποίες θα μπορούν να χρησιμοποιήσουν στη συνέχεια στο πραγματικό περιβάλλον εργασίας τους.

**3.4 Πιστοποίηση:** Η συμμετοχή στις εξετάσεις για τη λήψη πιστοποίησης των αποκτηθεισών γνώσεων και δεξιοτήτων **είναι υποχρεωτική** και αναμένεται να συμβάλει θετικά στην ενίσχυση της απασχόλησης. Την Πιστοποίηση θα διενεργήσει Φορέας Πιστοποίησης ο οποίος είναι διαπιστευμένος σύμφωνα με το Πρότυπο ISO 17024 ή ισοδύναμο ή από τον ΕΟΠΠΕΠ. Η πιστοποίηση κατοχυρώνει τα οφέλη του προγράμματος για τους συμμετέχοντες, οι οποίοι αποκτούν αναγνωρίσιμα προσόντα στην αγορά εργασίας.

Τα προγράμματα Κατάρτισης, οι θεματικές ενότητες και οι ώρες εκπαίδευσης και πρακτικής άσκησης ανά ενότητα περιλαμβάνονται στον πίνακα που ακολουθεί.

| **ΠΡΟΓΡΑΜΜΑ ΚΑΤΑΡΤΙΣΗΣ** | **FOOD & BEVERAGE MANAGEMENT** | |
| --- | --- | --- |
| **ΔΙΑΡΚΕΙΑ ΚΑΤΑΡΤΙΣΗΣ** | **80 ΩΡΕΣ ΘΕΩΡΗΤΙΚΗΣ ΚΑΤΑΡΤΙΣΗΣ & 120 ΩΡΕΣ ΠΡΑΚΤΙΚΗΣ ΑΣΚΗΣΗΣ** | |
| **ΘΕΜΑΤΙΚΕΣ ΕΝΟΤΗΤΕΣ** | **ΔΙΔΑΚΤΙΚΕΣ ΕΝΟΤΗΤΕΣ** | **ΔΙΔΑΚΤΙΚΟΣ ΧΡΟΝΟΣ (ΩΡΕΣ)** |
| **1. Υγεία και ασφάλεια στην εργασία** | * Γενικοί κανόνες * Κανονιστικές/ Νομοθετικές ρυθμίσεις * Βασικές προδιαγραφές | Θεωρητική Κατάρτιση: 2 |
| **2. Βασικές αρχές εργατικού δικαίου** | * Κύρια χαρακτηριστικά * Εργασιακά δικαιώματα * Σχέση εξαρτημένης εργασίας * Εργατικά ατυχήματα | Θεωρητική Κατάρτιση: 2 |
| **3. Βασικές αρχές λειτουργίας των Επιχειρήσεων** | * Διαχείριση χρόνου (Time Management) * Αρχές διοίκησης προσωπικού * Προγραμματισμός εργασιών * Κατανομή καθηκόντων * Σκοπός, Έννοια και Μορφές της Επιχείρησης * Δομή και Βασικές Λειτουργίες μιας Επιχείρησης * Οργάνωση και Αρχές Διοίκησης μιας Επιχείρησης * Διοίκηση Ολικής Ποιότητας * Το Εργασιακό Περιβάλλον μιας Επιχείρησης | Θεωρητική Κατάρτιση: 2 |
| **4. Ενημέρωση για την εφαρμογή της αρχής της μη διάκρισης** | * Παρουσίαση του νομοθετικού πλαισίου που διέπει για την ίση μεταχείριση στην απασχόληση και την εργασία * Καταπολέμηση των διακρίσεων που βασίζονται στο φύλο, στη φυλετική / εθνική καταγωγή, στη θρησκεία / πεποιθήσεις, στην αναπηρία, στην ηλικία, στο γενετήσιο προσανατολισμό * Προσβασιμότητα των ατόμων με αναπηρία | Θεωρητική Κατάρτιση: 2 |
| **5. Εισαγωγή στο Food & Beverage Management** | * Έννοιες και το περιεχόμενο βασικών ορισμών της εστίασης και του F&B Management * Κατηγοριοποιήσεις και χαρακτηριστικά εστιατορίων με βάση τον χώρο, τον τρόπο εκμετάλλευσης * Κατηγορίες και τα χαρακτηριστικά των Bars * Κύριες έννοιες ποιότητας στη διαχείριση μιας επιχείρησης ή τμήματος εστίασης * Διαχείριση και Οργάνωση επιχειρήσεων Εστίασης | Θεωρητική Κατάρτιση: 16  Πρακτική Άσκηση: 25 |
| **6. Τοπικά Προϊόντα Ιονίων Νήσων** | * Τοπικά προϊόντα και παρασκευές ανά περιοχή της Περιφέρειας Ιονίων Νήσων | Θεωρητική Κατάρτιση: 12 |
| **7. Διοίκηση Προσωπικού** | * Επιλογή Προσωπικού, τεχνικές και προτεραιότητες * Εκπαίδευση προσωπικού, μέθοδοι και προσεγγίσεις * Διαχείριση προσωπικού στον χώρο εργασίας.   Κρίσιμες δεξιότητες και γνώσεις όπως επίλυση διαφορών, παροχή κινήτρων, κανόνες συμπεριφοράς, πειθαρχικός έλεγχος | Θεωρητική Κατάρτιση: 14  Πρακτική Άσκηση: 25 |
| **8. Διαχείριση Μενού και Προώθηση Πωλήσεων** | * Τα είδη Menu * Χαρακτηριστικά καταλόγου * Γενικοί κανόνες σύνθεσης εδεσματολογίου * Αρχές σύγχρονου Menu Engineering | Θεωρητική Κατάρτιση: 8  Πρακτική Άσκηση: 30 |
| **9. Έννοια Κόστους** | * Η σημασία του κόστους σε μια επιχείρηση ή τμήμα εστίασης * Μεθοδολογίες και διαχωρισμός κατηγοριών εξόδων | Θεωρητική Κατάρτιση: 10  Πρακτική Άσκηση: 20 |
| **10. Πρότυπες Ενέργειες** | * Πρότυπες Συνταγές * Πρότυπο κόστος συνταγής * Μαγειρική απώλεια * Αναλώσιμα * Τελικό κόστος συνταγής | Θεωρητική Κατάρτιση: 12  Πρακτική Άσκηση: 20 |
| **Σύνολο Θεωρίας** | | **80** |
| **Σύνολο Πρακτικής Άσκησης** | | **120** |

## **Πιστοποίηση γνώσεων και δεξιοτήτων ωφελούμενων**

Με το πέρας των διαδικασιών της κατάρτισης και πριν την έναρξη της πρακτικής άσκησης ο κάθε ωφελούμενος οφείλει να λάβει μέρος στις ενέργειες πιστοποίησης των γνώσεων και δεξιοτήτων που απέκτησε.

Η διενέργεια των εξετάσεων και επανεξετάσεων πιστοποίησης των καταρτισθέντων δύναται να πραγματοποιηθεί είτε διά ζώσης (συμβατικός τρόπος) είτε εξ αποστάσεως μέσω διαδικτυακού συστήματος επιτήρησης (teleproctoring), το οποίο θα είναι διαπιστευμένο από το ΕΣΥΔ.

Η Πιστοποίηση προσόντων, γνώσεων, δεξιοτήτων και ικανοτήτων έχει αναδειχθεί σε μία από τις σημαντικότερες παραμέτρους της Δια Βίου Εκπαίδευσης και της Επαγγελματικής Κατάρτισης Ενηλίκων γιατί αγγίζει δύο πολύ σημαντικά πεδία, την εκπαίδευση και την εργασία. Στόχος είναι να συνδεθεί η πιστοποίηση προσόντων με την απόδειξη ικανότητας της επαγγελματικής επάρκειας, καθώς επίσης και με την αναγνώριση της εργασιακής - επαγγελματικής εμπειρίας των ωφελούμενων.

Το σύνολο των ωφελούμενων είναι υποχρεωτικό να συμμετάσχει στις εξετάσεις πιστοποίησης μετά την ολοκλήρωση των προγραμμάτων κατάρτισης. Οι εξετάσεις πιστοποίησης θα επαναληφθούν **υποχρεωτικά μία φορά** (επανεξέταση) σε περίπτωση αποτυχίας ή αδυναμίας συμμετοχής των ωφελούμενων κατά την πρώτη εξέταση. Σε κάθε ωφελούμενο που θα ολοκληρώνει επιτυχώς τις εξετάσεις ή επανεξετάσεις πιστοποίησης χορηγείται πιστοποιητικό από τον συμβεβλημένο με τον Δικαιούχο Φορέα Πιστοποίησης. Σε περίπτωση αποτυχίας του ωφελούμενου χορηγείται από τον Φορέα Πιστοποίησης βεβαίωση συμμετοχής του στις εξετάσεις πιστοποίησης, η οποία θα φέρει το όνομα του ωφελούμενου και τις ημερομηνίες διεξαγωγής των εξετάσεων στις οποίες συμμετείχε (μία ή δύο φορές).

## **Όροι υλοποίησης**

Οι σημαντικότεροι όροι υλοποίησης των προγραμμάτων κατάρτισης έχουν ως εξής:

Κάθε πρόγραμμα κατάρτισης περιλαμβάνει συμβουλευτική, θεωρητική κατάρτιση, πρακτική άσκηση και εξετάσεις πιστοποίησης.

1. Η κατάρτιση πραγματοποιείται σε Τμήματα καταρτιζόμενων που έχουν 5 (ελάχιστο) έως 25 (μέγιστο) ωφελούμενους.
2. Η διάρκεια κάθε συμβουλευτικής συνεδρίας θα είναι 45 λεπτά της ώρας και μπορεί να πραγματοποιείται έως μία συνεδρία για τον ίδιο ωφελούμενο την ίδια ημέρα.
3. Οι πρώτες δυο συνεδρίες θα πραγματοποιηθούν κατά την έναρξη του προγράμματος και η τρίτη συνεδρία θα πραγματοποιηθεί με το πέρας της θεωρητικής κατάρτισης και πριν την πρακτική άσκηση.
4. Η ημερήσια διάρκεια της θεωρητικής κατάρτισης και της πρακτικής άσκησης δεν μπορεί να υπερβαίνει τις έξι (6) ώρες.
5. Η εκπαίδευση / κατάρτιση ολοκληρώνεται το αργότερο μέχρι την 22η ώρα, για τα προγράμματα που υλοποιούνται δια ζώσης, ή με τη μέθοδο της Μικτής κατάρτισης ή της σύγχρονης τηλεκατάρτισης.
6. Κατά την υλοποίηση της κατάρτισης (στα προγράμματα Συμβατικής και Μικτής Κατάρτισης), εφόσον η διάρκειά της υπερβαίνει τις τρεις (3) ώρες ημερησίως, θα χορηγούνται εδέσματα /χυμοί/καφέ στους καταρτιζόμενους από τον Πάροχο Κατάρτισης.
7. Δεν επιτρέπεται υλοποίηση σύγχρονης τηλεκατάρτισης και πρακτικής άσκησης τις Κυριακές καθώς και τις επίσημες αργίες.
8. Η σύγχρονη τηλεκατάρτιση θα διαρκεί 10% και η ασύγχρονη 90% του συνολικού χρόνου κατάρτισης.
9. Στους καταρτιζόμενους, θα διανεμηθεί το κατάλληλο εκπαιδευτικό υλικό σε ηλεκτρονική μορφή, που θα υποστηρίζει με τον πλέον αποτελεσματικό τρόπο την εκπαιδευτική διαδικασία.
10. Κάθε καταρτιζόμενος έχει **δυνατότητα απουσίας μέχρι ποσοστού 10% των συνολικών ωρών κατάρτισης.** Ειδικά για τα προγράμματα κατάρτισης στα οποία συμμετέχουν καταρτιζόμενοι οι οποίοι είναι άτομα με αναπηρίες, το ποσοστό επιτρεπτών απουσιών αυξάνεται στο 20% μετά από αιτιολογία και σε συνεννόηση με τον καταρτιζόμενο. Το ίδιο ποσοστό 20% ισχύει για τους καταρτιζόμενους, οι οποίοι κατά τη διάρκεια της υλοποίησης του προγράμματος έχουν αποδεδειγμένη νοσηλεία σε δημόσιο νοσοκομείο, όπως επίσης για τις εγκυμονούσες γυναίκες και τις γυναίκες που διανύουν περίοδο λοχείας. Σε περίπτωση πραγματοποίησης απουσιών και μέχρι του ανώτατου επιτρεπτού ορίου, η αμοιβή των καταρτιζόμενων μειώνεται κατά το ποσό που αντιστοιχεί στις μη πραγματοποιηθείσες ώρες κατάρτισης.
11. Καταρτιζόμενοι που έχουν **υπερβεί το ως άνω όριο απουσιών δεν έχουν δικαίωμα συμμετοχής στις εξετάσεις πιστοποίησης**, **δεν δικαιούνται εκπαιδευτικό επίδομα και δεν τους χορηγείται βεβαίωση παρακολούθησης**.
12. Τα δικαιώματα και οι υποχρεώσεις των καταρτιζόμενων, ιδίως δε οι όροι και το περιεχόμενο των προγραμμάτων κατάρτισης, όπως οι ώρες, η υποχρέωση αδιάλειπτης παρακολούθησης της κατάρτισης και οι συνέπειες της τυχόν υπέρβασης του ορίου απουσιών κ.ά. θα περιλαμβάνονται μεταξύ άλλων σε προτυποποιημένο συμφωνητικό, το οποίο θα υπογράψουν οι εκπαιδευόμενοι.
13. Κατά την έναρξη της συμμετοχής τους στη δράση, όπως επίσης και μετά τη λήξη του προγράμματος, οι επιλεγέντες ωφελούμενοι υποχρεούνται να συμπληρώσουν και να υπογράψουν τα Πρότυπα Απογραφικά Δελτία Εισόδου και Εξόδου αντίστοιχα, για τη συλλογή πληροφοριακών στοιχείων που αφορούν προσωπικά δεδομένα, συμπεριλαμβανομένων και ευαίσθητων, για την περαιτέρω επεξεργασία τους από τις αρμόδιες υπηρεσίες και την αξιοποίησή τους στο πλαίσιο της παρακολούθησης της δράσης μέσω στατιστικών στοιχείων (δεικτών) και των προβλεπόμενων ερευνών και αξιολογήσεων, σύμφωνα με τις ισχύουσες νομοθετικές διατάξεις του Ευρωπαϊκού Κοινωνικού Ταμείου και τα προβλεπόμενα στο Ν.2472/1997.
14. Σε περίπτωση που ένας ή περισσότεροι καταρτιζόμενοι που συμμετέχουν στο Τμήμα κατάρτισης και συμπεριλαμβάνονται στην κατάσταση καταρτιζόμενων δεν προσέλθουν κατά το χρονικό διάστημα του επιτρεπόμενου ορίου απουσιών υλοποίησης της κατάρτισης μπορούν να αντικατασταθούν από τους επιλαχόντες κατά σειρά προτεραιότητας.
15. Μετά την ολοκλήρωση της θεωρητικής κατάρτισης θα πραγματοποιήσει τοποθέτηση των ωφελουμένων σε επιχειρήσεις του Ιδιωτικού ή Δημόσιου τομέα για πρακτική άσκηση διάρκειας 120 ωρών, στην Π. Ιονίων Νήσων.
16. Κάθε καταρτιζόμενος **είναι υποχρεωτικό** να συμμετάσχει στην εξέταση πιστοποίησης και σε περίπτωση αποτυχίας ή αδυναμίας συμμετοχής κατά την πρώτη εξέταση την υποχρέωση επανεξέτασης. **Στην περίπτωση που ο ωφελούμενος δεν συμμετάσχει στις εξετάσεις πιστοποίησης χάνει το δικαίωμα του εκπαιδευτικού επιδόματος.** **Η επιτυχία στην εξέταση (ή επανεξέταση) δεν αποτελεί προϋπόθεση για τη λήψη του εκπαιδευτικού επιδόματος.**
17. Σε κάθε ωφελούμενο που θα ολοκληρώσει επιτυχώς τις εξετάσεις ή επανεξετάσεις πιστοποίησης χορηγείται πιστοποιητικό από τον συνεργαζόμενο με τον ανάδοχο Φορέα Πιστοποίησης Προσώπων (ΦΠΠ). Σε περίπτωση αποτυχίας του ωφελούμενου χορηγείται από τον ΦΠΠ βεβαίωση συμμετοχής του στις εξετάσεις πιστοποίησης, η οποία θα φέρει το όνομα του ωφελούμενου και τις ημερομηνίες διεξαγωγής των εξετάσεων, στις οποίες συμμετείχε.

## **Κατανομή ωφελούμενων**

Οι ωφελούμενοι του έργου στο σύνολό τους θα είναι 600 άνεργοι, προερχόμενοι από την Περιφέρεια Ιονίων Νήσων. Η επιλογή των υποψήφιων καταρτιζόμενων θα πραγματοποιηθεί από αρμόδια Επιτροπή της Αναθέτουσας Αρχής. Η επιλογή θα λάβει χώρα με βάση κριτήρια, τα οποία θα διασφαλίζουν την αξιοπιστία και εγκυρότητα της διαδικασίας και θα εδράζονται στην αρχή της μη διάκρισης και της ισότητας των ευκαιριών για όλους τους υποψήφιους ωφελούμενους. Η ανωτέρω Επιτροπή θα υποστηριχθεί από τον Ανάδοχο, για την επιτάχυνση, διευκόλυνση και αυτοματοποίηση της όλης διαδικασίας.

Διευκρινίζεται ότι, **οι ωφελούμενοι της παρούσας Πρόσκλησης θα είναι 427** άνεργοι προερχόμενοι από την Περιφέρεια Ιονίων Νήσων και θα κατανεμηθούν σε τμήματα.

## **Εκπαιδευτικό επίδομα**

Τα επιδόματα καταβάλλονται εφόσον οι καταρτιζόμενοι έχουν συμμετάσχει και ολοκληρώσει υποχρεωτικά:

* τις προβλεπόμενες συνεδρίες της Επαγγελματικής Συμβουλευτικής,
* την Κατάρτιση (θεωρία και πρακτική),
* τη διαδικασία πιστοποίησης.

Το εκπαιδευτικό επίδομα για κάθε ώρα κατάρτισης και εκπαιδευτικής άσκησης ανέρχεται στο ποσό των πέντε ευρώ (5,00 €) μικτά ανά ώρα κατάρτισης και εκπαιδευτικής άσκησης, μείον τις νόμιμες κρατήσεις.

Συνεπώς το εκπαιδευτικό επίδομα που θα καταβληθεί προκύπτει από τον τύπο: Ώρες κατάρτισης και πρακτικής άσκησης που έχει παρακολουθήσει ο ωφελούμενος x 5,00 €.

**Συνολική Αξία Εκπαιδευτικού Επιδόματος: 80 Ώρες Κατάρτισης + 120 Ώρες Πρακτικής Άσκησης x 5,00 € = 1.000,00 €**

**Σημείωση: Οι απουσίες έως του επιτρεπτού ορίου απουσιών (ποσοστό 10% ή 20% των ωρών κατάρτισης) θα επιφέρουν αντίστοιχη μείωση του εκπαιδευτικού επιδόματος.**

Καταρτιζόμενοι οι οποίοι έχουν υπερβεί τα μέγιστα όρια επιτρεπτών απουσιών που περιγράφονται ανωτέρω, δεν έχουν δικαίωμα συμμετοχής στις εξετάσεις πιστοποίησης, δεν δικαιούνται εκπαιδευτικό επίδομα και δεν τους χορηγείται βεβαίωση παρακολούθησης.

Στην περίπτωση που ο ωφελούμενος δεν ολοκληρώσει όλες τις ενέργειες του προγράμματος και δεν συμμετάσχει στις εξετάσεις και επανεξετάσεις (σε περίπτωση αποτυχίας στην αρχική εξέταση), χάνει το δικαίωμα του εκπαιδευτικού επιδόματος.

## **Δικαίωμα συμμετοχής στην Πράξη-Κριτήρια επιλογής ωφελούμενων**

Οι αιτούντες στο πρόγραμμα πρέπει **να είναι εγγεγραμμένοι στα Μητρώα Ανέργων της Δ.ΥΠ.Α.**, με κάρτα ανεργίας σε ισχύ, ανεξαρτήτως αν λαμβάνουν επίδομα ανεργίας ή όχι.

Συγκεκριμένα, για να μπορούν οι υποψήφιοι να υποβάλουν αίτηση, που θα ληφθεί υπόψη στη διαδικασία αξιολόγησης – μοριοδότησης, θα πρέπει να πληρούν **απαραιτήτως τις κάτωθι προϋποθέσεις συμμετοχής**:

* **Να είναι άνεργος/η τόσο κατά τη χρονική στιγμή υποβολής της αίτησης συμμετοχής, όσο και τη χρονική στιγμή που εισέρχονται και επίσημα στο Πρόγραμμα (ως χρονική στιγμή της εισόδου στη δράση νοείται η 1η συνεδρία Συμβουλευτικής).**

**Αποκλείονται όσοι είναι εργαζόμενοι με σχέση εξαρτημένης εργασίας ή αυτοαπασχολούμενοι.**

* **Να μην συμμετέχουν παράλληλα σε άλλο πρόγραμμα κατάρτισης καθ’ όλη τη διάρκεια υλοποίησης των δράσεων Συμβουλευτικής, Κατάρτισης και Πιστοποίησης.**
* **Να μην έχουν τη μαθητική ή σπουδαστική ή φοιτητική ιδιότητα.**
* **Να είναι κάτοικοι της περιοχής παρέμβασης. Κάθε υποψήφιος/α έχει δικαίωμα να υποβάλει αίτηση συμμετοχής σε μία μόνο Περιφερειακή Ενότητα.**

**Σημαντική Σημείωση**: Οι υποψήφιοι, προκειμένου να ενταχθούν στο πρόγραμμα θα πρέπει να έχουν την ιδιότητα του ανέργου κατά τη χρονική στιγμή που εισέρχονται επίσημα στο Πρόγραμμα (ως χρονική στιγμή εισόδου στη δράση λογίζεται η 1η Συνεδρία Συμβουλευτικής).

## **Μοριοδότηση κριτηρίων επιλογής**

Προκειμένου να εξασφαλιστεί η ίση μεταχείριση των υποψήφιων ωφελούμενων υιοθετούνται κοινά κριτήρια μοριοδότησης, τα οποία θα τηρηθούν από την Επιτροπή Επιλογής Ωφελούμενων, όπως αυτά αποτυπώνονται στον ακόλουθο πίνακα:

|  |  |  |
| --- | --- | --- |
| ΚΡΙΤΗΡΙΟ | ΥΠΟΚΡΙΤΗΡΙΟ | ΜΟΡΙΑ |
| Ι. Εκπαιδευτικό Επίπεδο | Τριτοβάθμια εκπαίδευση (ΑΕΙ, ΤΕΙ), άνω των 30 ετών | 0 |
| Τριτοβάθμια εκπαίδευση (ΑΕΙ, ΤΕΙ), κάτω των 30 ετών | 20 |
| Μεταδευτεροβάθμια εκπαίδευση  (ΙΕΚ με Πιστοποίηση) | 5 |
| Δευτεροβάθμια εκπαίδευση (Λύκειο) | 10 |
| Υποχρεωτική εκπαίδευση (Γυμνάσιο) | 15 |
| Πρωτοβάθμια εκπαίδευση (Δημοτικό) | 20 |
| ΙΙ. Διάρκεια Συνεχόμενης Ανεργίας | Μήνες συνεχόμενης ανεργίας έως και 12 | 2 μόρια για κάθε 3 μήνες, έως και 12 μήνες |
| Μήνες συνεχόμενης ανεργίας από 13 έως και 24 | 3 μόρια για κάθε μήνα, από 13 έως και 24 μήνες |
| Μήνες συνεχόμενης ανεργίας από 25 και πάνω | 0 |
| ΙΙΙ. Ενδιαφέρον Συμμετοχής | Χαμηλό ενδιαφέρον | 5 |
| Μέτριο ενδιαφέρον | 10 |
| Υψηλό ενδιαφέρον | 15 |

Επισημαίνεται ότι, το σύστημα μοριοδότησης έχει οργανωθεί βάσει των όρων του προγράμματος, όπου επιδιώκεται η ενίσχυση των ανέργων απόφοιτων τριτοβάθμιας εκπαίδευσης, κάτω των 30 ετών, και των μακροχρόνια ανέργων, με έμφαση σε εκείνους οι οποίοι είναι χαμηλής εξειδίκευσης. Οι υποψήφιοι στο πλαίσιο της αίτησής τους θα συμπληρώσουν ερωτηματολόγιο από το οποίο θα διαπιστώνεται το ενεργό ενδιαφέρον τους για εξέλιξη και αποτελεσματική συμμετοχή στην κατάρτιση. Οι απαντήσεις θα είναι προτυποποιημένες και προβαθμολογημένες και κατ’ επέκταση οι υποψήφιοι θα βαθμολογούνται αναλόγως, σύμφωνα με την απάντηση που έχουν δώσει. Σε περίπτωση ισοβαθμίας, οι υποψήφιοι θα επιλεχθούν με βάση τη σειρά προτεραιότητας της αίτησής τους η οποία θα αποδεικνύεται από τον αριθμό πρωτοκόλλου της αίτησης συμμετοχής τους.

## **Διαδικασία επιλογής ωφελούμενων**

Η επιλογή των ωφελούμενων πραγματοποιείται από την «Επιτροπή Επιλογής Ωφελούμενων» μετά τη λήξη της διαδικασίας υποβολής αιτήσεων. Επισημαίνεται ότι για την ένταξη των υποψηφίων στο μητρώο ωφελούμενων, η επιτροπή θα αξιολογήσει ΜΟΝΟ τις οριστικά υποβληθείσες αιτήσεις συμμετοχής των δυνητικά ωφελούμενων σύμφωνα με τους όρους της Πρόσκλησης. Βασικό στοιχείο της μεθοδολογίας και της διαδικασίας επιλογής αποτελούν οι διαγνωσμένες ανάγκες κατάρτισης και η ενημέρωση για τα ιδιαίτερα επαγγελματικά χαρακτηριστικά τους, έτσι ώστε η επιλογή των συμμετεχόντων να επιτυγχάνει το βέλτιστο συγκερασμό των χαρακτηριστικών των καταρτιζομένων με τον βαθμό δυσκολίας του εκπαιδευτικού αντικειμένου κατάρτισης και τις ανάγκες της αγοράς εργασίας.

Το Μητρώο Ωφελούμενων τηρείται από τον **Ε.Ο.Α.Ε.Ν**.. Σε αυτό καταγράφονται όλοι οι αιτούντες της Πράξης, μετά την αξιολόγηση και μοριοδότηση των αιτήσεών τους, με την ένδειξη «Επιτυχών», «Επιλαχών» ή «Απορριφθείς». Απορριφθέντες θεωρούνται οι υποψήφιοι εφόσον δεν πληρούν τις προϋποθέσεις της παρούσας Πρόσκλησης ή οι αιτούντες που δεν αναρτήσουν εγκαίρως τα ζητούμενα από την Πρόσκληση δικαιολογητικά. Οι δυνητικά δικαιούχοι εμφανίζονται κατά φθίνουσα σειρά με βάση τη μοριοδότησή τους ανά Περιφερειακή Ενότητα.

**Κάθε αίτηση χαρακτηρίζεται από έναν μοναδικό Κωδικό Αριθμό Υποβολής Αίτησης Συμμετοχής (ΚΑΥΑΣ). Με την αποστολή της αίτησης, οι ωφελούμενοι θα λαμβάνουν ως απάντηση έναν αριθμό από την Αναθέτουσα Αρχή και αυτός ο Αριθμός θα είναι ο αριθμός ΚΑΥΑΣ.**

Ειδικότερα, η διαδικασία επιλογής των ωφελούμενων θα διενεργηθεί μέσα από τα ακόλουθα στάδια:

* **Βήμα 1ο:** Συλλογή των αιτήσεων και των δικαιολογητικών στην ηλεκτρονική βάση δεδομένων του αναδόχου.
* **Βήμα 2ο:** Έλεγχος Δικαιολογητικών και απόρριψη όποιας αίτησης δεν συνοδεύεται από το σύνολο των προβλεπόμενων δικαιολογητικών ή προώθηση προς αξιολόγηση εάν τα δικαιολογητικά είναι πλήρη.
* **Βήμα 3ο**: Επεξεργασία – Ταξινόμηση Αιτήσεων.
* Επεξεργασία και ταξινόμηση των δεδομένων κατά Περιφερειακή Ενότητα αρχικά. Στο στάδιο αυτό διαχωρίζονται οι αιτήσεις, που δεν είναι επιλέξιμες.
* Αξιολόγηση-Βαθμολόγηση των αιτήσεων, που έχουν συγκεντρωθεί και ταξινομηθεί βάσει των κριτηρίων επιλογής, όπως ορίζονται παραπάνω.
* Βάσει της συνολικής βαθμολογίας, που θα προκύψει από την προηγούμενη
* διαδικασία, θα διαμορφωθεί ένας προσωρινός πίνακας, ανά Περιφερειακή Ενότητα, με την κατανομή κατά φθίνουσα σειρά των επιτυχόντων, των επιλαχόντων και των απορριφθέντων ωφελούμενων.
* Αναπροσαρμογή της συνολικής βαθμολογίας, όπου διαπιστωθεί ανακρίβεια στα στοιχεία που έχουν δηλωθεί στην αίτηση σε σχέση με τα επισυναπτόμενα δικαιολογητικά.
* Συγκρότηση προσωρινού πίνακα επιλογής ωφελούμενων, κατά φθίνουσα σειρά, επιτυχόντων, επιλαχόντων και απορριφθέντων υποψήφιων, με τη συνολική βαθμολογία που θα προκύψει για τον καθένα.
* **Βήμα 4ο:** Ανακοίνωση του προσωρινού πίνακα επιλογής ωφελούμενων στην ιστοσελίδα του έργου <https://katartisi.eoaen.com/>
* **Βήμα 5ο:** Έναρξη προθεσμίας υποβολής ενστάσεων για χρονικό διάστημα 5 ημερών από την επομένη ημέρα της ανακοίνωσης του προσωρινού πίνακα επιτυχόντων, επιλαχόντων και απορριφθέντων όπως περιγράφεται παρακάτω.
* **Βήμα 6ο:** Εξέταση εντός πέντε (5) ημερών των ενστάσεων και διαμόρφωση του οριστικού πίνακα επιτυχόντων, επιλαχόντων και απορριφθέντων.
* **Βήμα 7ο:** Ανακοίνωση των τελικών αποτελεσμάτων της επιλογής στην ιστοσελίδα του έργου <https://katartisi.eoaen.com/> – Δημιουργία οριστικού «Μητρώου Ωφελούμενων».

Κατόπιν των ανωτέρω, ακολουθεί η συγκρότηση των τμημάτων κατάρτισης. Η διαδικασία συγκρότησης των τμημάτων γίνεται από τον δικαιούχο, μετά την εισήγηση της αρμόδιας Επιτροπής Επιλογής Ωφελούμενων.

## **Διαδικασία υποβολής ενστάσεων - αντιρρήσεων**

Οι υποψήφιοι που επιθυμούν να υποβάλουν αιτιολογημένες αντιρρήσεις θα μπορούν να το κάνουν, μετά την ανακοίνωση των προσωρινών αποτελεσμάτων και εντός αποκλειστικής προθεσμίας πέντε (5) ημερών από την ανάρτηση του Προσωρινού Μητρώου Ωφελούμενων. Οι αντιρρήσεις/ενστάσεις κατατίθενται ηλεκτρονικά προς την Επιτροπή Ενστάσεων που έχει οριστεί για το σκοπό αυτό από τον Ε.Ο.Α.Ε.Ν. στο e-mail [katartisi@eoaen.com](mailto:katartisi@eoaen.com) υπόψη:

*Επιτροπής Αξιολόγησης Ενστάσεων στο πλαίσιο της πράξης «Ενεργητικές πολιτικές και στοχευμένο πρόγραμμα κατάρτισης - πιστοποίησης για την προώθηση των ανέργων στην απασχόληση στον τομέα του Food & Beverage Management» MIS 6016628.*

Η Επιτροπή Ενστάσεων εξετάζει πρώτον το εμπρόθεσμο και εν συνεχεία το βάσιμο των αντιρρήσεων, και εκδίδει σχετική απόφαση την οποία κοινοποιεί ηλεκτρονικά στον κάθε αιτούντα. Η Επιτροπή Ενστάσεων δύναται να ζητήσει διευκρινίσεις από τον αιτούντα και γενικώς να ενεργήσει οτιδήποτε απαιτηθεί, προκειμένου να αξιολογήσει τους ισχυρισμούς του αιτούντα. Η Επιτροπή Ενστάσεων καλείται να αποφανθεί επί των αντιρρήσεων, εντός αποκλειστικής προθεσμίας πέντε (5) ημερών από την υποβολή τους. Μετά την εξέταση τυχόν αντιρρήσεων, η Επιτροπή Επιλογής Ωφελούμενων προχωρά στην Κατάρτιση του οριστικού Μητρώου Ωφελούμενων ανά Περιφέρεια και δημοσιοποιεί το σχετικό Μητρώο στην ιστοσελίδα <https://katartisi.eoaen.com/>

## **Διαδικασία υποβολής αιτήσεων συμμετοχής**

Η ένταξη στο Μητρώο Ωφελούμενων πραγματοποιείται ως εξής:

1. **Συμπλήρωση και υποβολή της αίτησης ηλεκτρονικά** στην ηλεκτρονική πλατφόρμα της δράσης <https://katartisi.eoaen.com/>. Κάθε υποψήφιος υποβάλλει ηλεκτρονικά συμπληρωμένη την ειδικά διαμορφωμένη αίτηση συμμετοχής, **η οποία επέχει θέσει υπεύθυνης δήλωσης** και συμπληρώνεται με αποκλειστική ευθύνη του ενδιαφερομένου**.** Με την υποβολή της Αίτησης συμμετοχής ο υποψήφιος λαμβάνει έναν **μοναδικό** Κωδικό Αριθμό Υποβολής Αίτησης Συμμετοχής (ΚΑΥΑΣ), ο οποίος αποστέλλεται με τη συμπληρωμένη αίτησή του στο e-mail που έχει δηλώσει.
2. **Ανάρτηση των απαραίτητων δικαιολογητικών ηλεκτρονικά**. Μετά την υποβολή των ηλεκτρονικών αιτήσεων, οι ενδιαφερόμενοι θα πρέπει να αναρτήσουν στην ηλεκτρονική πλατφόρμα <https://katartisi.eoaen.com/> τα απαραίτητα δικαιολογητικά, όπως ορίζονται στην επόμενη ενότητα, προκειμένου να πιστοποιήσουν όσα δηλώνουν στην αίτησή τους. Η ανάρτηση των απαραίτητων δικαιολογητικών γίνεται ηλεκτρονικά, είτε κατά την υποβολή της αίτησης, είτε μέχρι τη λήξη της προθεσμίας υποβολής αιτήσεων. Για την ανάρτηση των δικαιολογητικών μεταγενέστερα από την υποβολή της αίτησης, οι υποψήφιοι θα πρέπει να επιλέξουν «Αποθήκευση» της αίτησης, προκειμένου να χαρακτηριστεί ως «Αποθηκευμένη». Όσο η αίτηση βρίσκεται σε αυτό το στάδιο, οι υποψήφιοι μπορούν να επανέλθουν σε μεταγενέστερο χρόνο και να επεξεργαστούν τα στοιχεία καταχώρησης καθώς επίσης και να αναρτήσουν ή να αντικαταστήσουν ένα ή περισσότερα δικαιολογητικά, μέσω της διαδικασίας της «ανάκτησης της αίτησης».
3. **«Οριστική Υποβολή»** μπορεί να γίνει μόνο όταν έχουν αναρτηθεί στο σύστημα όλα τα απαιτούμενα δικαιολογητικά που ορίζει η Πρόσκληση, αντιθέτως το σύστημα δεν επιτρέπει τον χαρακτηρισμό της αίτησης ως «Υποβληθείσα». Η «Οριστική Υποβολή» της αίτησης, και ο χαρακτηρισμός της ως «Υποβληθείσα», δεν επιτρέπει στους υποψήφιους να προβούν σε τροποποίηση της αίτησης και των δικαιολογητικών τους. Η **«Οριστική Υποβολή»** της αίτησης πρέπει να γίνει από τους υποψήφιους **έως και** την **Παρασκευή 31/01/2025** και ώρα 23:59:59. **Η μη εμπρόθεσμη υποβολή της ηλεκτρονικής αίτησης, όπως και η μη ανάρτηση των δικαιολογητικών έως την άνω ημερομηνία και ώρα, καθιστούν την σχετική αίτηση άκυρη**. Αιτία απόρριψης της αίτησης συνιστά και η αναντιστοιχία μεταξύ των δηλωθέντων στοιχείων της ηλεκτρονικής αίτησης και των υποβληθέντων δικαιολογητικών.

Προκειμένου να ελέγχουν την πορεία της αίτησής τους, οι υποψήφιοι ωφελούμενοι θα μπορούν να έχουν πρόσβαση στα στοιχεία του Μητρώου που τους αφορούν με τη χρήση του μοναδικού αριθμού ΚΑΥΑΣ, που αποστέλλεται στο email που δηλώνουν, αμέσως μετά την υποβολή της αίτησής τους.

**Σημείωση: Ημερομηνία υποβολής της αίτησης θεωρείται η ημερομηνία καταχώρησης της αίτησης και της λήψης ΚΑΥΑΣ.**

## **Δικαιολογητικά συμμετοχής**

Μετά την υποβολή των ηλεκτρονικών αιτήσεων, οι ενδιαφερόμενοι θα πρέπει να αναρτήσουν στην ειδικά διαμορφωμένη ηλεκτρονική πλατφόρμα <https://katartisi.eoaen.com/> τα δικαιολογητικά, όπως περιγράφονται στη συνέχεια, για να πιστοποιήσουν αυτά που δηλώνουν στην αίτησή τους και να ολοκληρωθεί η αξιολόγηση-βαθμολόγηση και η κατάταξη. Επισημαίνεται ότι η τήρηση των ηλεκτρονικών και φυσικών αρχείων ευαίσθητων προσωπικών δεδομένων θα πληροί τις προϋποθέσεις που θέτει η Αρχή Προστασίας Δεδομένων Προσωπικού Χαρακτήρα.

**Καταληκτική προθεσμία ανάρτησης των δικαιολογητικών ορίζεται η Παρασκευή 31/01/2025 και ώρα 23:59:59**

**Τα δικαιολογητικά που πρέπει να αναρτήσουν ηλεκτρονικά οι ενδιαφερόμενοι στα αντίστοιχα πεδία για τη συμμετοχή τους στην Πράξη είναι τα εξής:**

1. **Αντίγραφο των δυο όψεων του ατομικού δελτίου ταυτότητας** ή διαβατηρίου ή άλλου πιστοποιητικού ταυτοπροσωπίας.
2. **Βεβαίωση Ανεργίας** **σε ισχύ** την οποία ο/η υποψήφιος/α θα εκδώσει από το portal της Δ.ΥΠ.Α. (τρέχουσα κατάσταση), την ημέρα υποβολής της αίτησής του/της, με χρήση των προσωπικών του/της κωδικών.
3. **Αντίγραφο τίτλου σπουδών καθώς και επίσημη μετάφραση και πράξη αναγνώρισης από το ΔΟΑΤΑΠ**, σε περίπτωση που ο τίτλος σπουδών αποκτήθηκε στην αλλοδαπή (επισυνάπτονται σε 1 συμπιεσμένο αρχείο μορφής zip). **Σημείωση:** Το απολυτήριο Δημοτικού σχολείου, γίνεται αποδεκτό ως τίτλος σπουδών υποχρεωτικής εκπαίδευσης, μόνο για όσους έχουν αποφοιτήσει μέχρι και το 1980.
4. Έγγραφο με τα **στοιχεία μητρώου - φυσικού προσώπου**, το οποίο ο/η υποψήφιος/α θα εκδώσει από το portal της myAADE με χρήση των προσωπικών του/της κωδικών TaxisNet και με το οποίο θα πιστοποιείται ο **ΑΦΜ** και η **ΔΟΥ** που ανήκει.
5. Αντίγραφο οποιουδήποτε επίσημου εγγράφου όπου αναγράφεται το **ΑΜΚΑ** του/της υποψήφιου/ας.
6. Αντίγραφο οποιουδήποτε επίσημου εγγράφου όπου αναγράφεται ο **Αριθμός Μητρώου Ασφαλισμένου (ΑΜΑ/Α.Μ. ΙΚΑ)** του/της υποψήφιου/ας.
7. **Υπεύθυνη δήλωση** (η οποία θα απευθύνεται στον Ε.Ο.Α.Ε.Ν.), ψηφιακά υπογεγραμμένη από το www.gov.gr ή γνήσιο υπογραφής από ΚΕΠ στην οποία ο/η υποψήφιος/α θα δηλώνει ότι:
   1. Δεν είμαι σπουδαστής/τρια ή φοιτητής/τρια ή μαθητής/τρια και βρίσκομαι εκτός εκπαίδευσης, απασχόλησης και κατάρτισης.
   2. Δεν παρακολουθώ ή/και δεν έχω παρακολουθήσει άλλο πρόγραμμα κατάρτισης στο ίδιο αντικείμενο κατά τα τελευταία δύο (2) έτη πριν από τη δημοσίευση της παρούσας Πρόσκλησης.
   3. Τα προσκομιζόμενα έγγραφα είναι γνήσια αντίγραφα των πρωτοτύπων.
   4. Είμαι μόνιμος/η κάτοικος της περιοχής παρέμβασης των Ιονίων Νήσων.
8. **Αντίγραφο Τραπεζικού λογαριασμού** (φωτοτυπία βιβλιαρίου ή εκτύπωση από τον ηλεκτρονικό τραπεζικό λογαριασμό e-banking) με εμφανή τον ΙΒΑΝ και την εκδότρια Τράπεζα, στον οποίο ο/η υποψήφιος/α θα είναι Κύριος/α Δικαιούχος.

**Επισημαίνεται ότι κατά την έναρξη της υλοποίησης της 1ης συνεδρίας συμβουλευτικής και των προγραμμάτων θα ζητηθεί από** **τους επιλεγέντες ωφελούμενους επικαιροποιημένη βεβαίωση ανεργίας σε ισχύ. Η υποβολή των δικαιολογητικών με τα οποία αποδεικνύεται η ιδιότητα του ωφελούμενου ως άνεργος στο Πρόγραμμα αποτελεί προϋπόθεση για την καταβολή του εκπαιδευτικού επιδόματος.**

## **Προστασία προσωπικών δεδομένων**

Με βάση τον Κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) υπεύθυνοι επεξεργασίας είναι ο Ε.Ο.Α.Ε.Ν. και ο Πάροχος κατάρτισης.

Ο Ε.Ο.Α.Ε.Ν (κατά την επιλογή των ωφελούμενων) ̶ σε συνεργασία με τον Πάροχο Κατάρτισης (κατά τη συγκρότηση των τμημάτων) ̶ θα προβούν σε επεξεργασία των δεδομένων προσωπικού χαρακτήρα που θα υποβάλει ο κάθε ενδιαφερόμενος υποψήφιος για την συμμετοχή στην Πράξη για α) αξιολόγηση της αίτησης που έχει υποβληθεί, β) κρίση τυχόν αντιρρήσεων που θα υποβληθούν από το υποκείμενο των προσωπικών δεδομένων, σύμφωνα με τα οριζόμενα στην παρούσα και γ) διασφάλιση της παροχής των υπηρεσιών κατάρτισης, πρακτικής και πιστοποίησης.

Η επεξεργασία δεδομένων προσωπικού χαρακτήρα θα περιορίζεται μόνο στα αναγκαία κάθε φορά δεδομένα και μόνο στην ελάχιστη δυνατή χρονική διάρκεια ούτως ώστε να λαμβάνονται όλα τα αναγκαία τεχνικά και οργανωτικά μέτρα ασφάλειας. Η χρονική διάρκεια φύλαξης και επεξεργασίας των δεδομένων επιβάλλεται αφενός από τη διάρκεια και τον σκοπό της παρούσας πρόσκλησης και τη συμμετοχή του ωφελούμενου στις προβλεπόμενες δράσεις (κατάρτιση, πιστοποίηση) και αφετέρου από την υποχρέωση του Ε.Ο.Α.Ε.Ν να διατηρεί τον φάκελο της πράξης με όλα τα στοιχεία που αφορούν στην εκτέλεση της πράξης, για χρονικό διάστημα τριών (3) ετών μετά την ολοκλήρωση, την αποπληρωμή και τη λειτουργία της πράξης, προκειμένου να μπορεί να διενεργηθεί λογιστικός και νομικός έλεγχος από τις αρμόδιες εποπτικές αρχές.

## **Πληροφορίες ‐ Διευκρινίσεις**

Για την υποστήριξη των ενδιαφερομένων στην υποβολή της αίτησής τους και την ανάρτηση των δικαιολογητικών καθ’ όλη τη διάρκεια του Έργου ο Ε.Ο.Α.Ε.Ν. θα παρέχει υπηρεσίες υποστήριξης στο τηλέφωνο: 2144089312 τις εργάσιμες ημέρες και ώρες 09:30 ‐ 18:00 και μέσω helpdesk στο e-mail: [katartisi@eoaen.com](mailto:katartisi@eoaen.com)

Το πλήρες κείμενο της παρούσας διατίθεται και μέσω του διαδικτύου στην ιστοσελίδα του Ε.Ο.Α.Ε.Ν.: <https://eoaen.com>